
Τα υδατορέματα αποκτούν ψηφιακή ταυτότητα

Για πρώτη φορά η χώρα αποκτά ενιαία ψηφιακή καταγραφή των υδατορεμάτων της και των οριοθετήσεών τους, ενταγμένη στον Ενιαίο Ψηφιακό Χάρτη. Το Πληροφοριακό Σύστημα για την Οριοθέτηση των Υδατορεμάτων υλοποιείται από το Τεχνικό Επιμελητήριο Ελλάδας, με φορέα ευθύνης το Υπουργείο Περιβάλλοντος και Ενέργειας, και χρηματοδοτείται από το Ταμείο Ανάκαμψης και Ανθεκτικότητας.
Πρόκειται για ένα έργο αναβάθμισης υποδομών που συμβάλει στην προστασία της ζωής, των περιουσιών και του περιβάλλοντος, και παρουσιάζεται σήμερα αναλυτικά στην ημερίδα της Αίγλης Ζαππείου.

Γιατί χρειάζεται το έργο
Μεγάλο μέρος των ρεμάτων της χώρας δεν έχει οριοθετηθεί μέχρι σήμερα. Για όσα έχουν οριοθετηθεί, η πληροφορία βρίσκεται σε χαρτί και σε διαφορετικές υπηρεσίες, χωρίς ενιαία και αξιόπιστη πηγή. Η κατάσταση αυτή έχει συγκεκριμένες επιπτώσεις. 
1. Αντιπλημμυρική προστασία: οι καταστροφές των τελευταίων ετών έδειξαν ότι χωρίς σαφή όρια ρεμάτων τα αναγκαία έργα δεν μπορούν να σχεδιαστούν έγκαιρα.
1. Πολεοδομικός σχεδιασμός: χωρίς οριοθετημένα ρέματα οι μελέτες πολεοδομικού σχεδιασμού δεν μπορούν να ολοκληρωθούν.
1. Ασφάλεια δικαίου: ιδιοκτήτες και επενδυτές δεν γνωρίζουν με βεβαιότητα αν ένα ακίνητο βρίσκεται σε ζώνη κινδύνου.
1. Καθυστερήσεις: η αναζήτηση στοιχείων για κάθε μελέτη ή άδεια επιβαρύνει πολίτες, μηχανικούς και υπηρεσίες.
Η ένταξη του έργου στο Ταμείο Ανάκαμψης έγινε με πρόταση του ΤΕΕ, το οποίο ορίστηκε από το ΥΠΕΝ φορέας υλοποίησης το 2022.
Τι περιλαμβάνει
Το Σύστημα συγκεντρώνει, ψηφιοποιεί και επικαιροποιεί συνεχώς την πληροφορία για τα οριοθετημένα και τα μη οριοθετημένα υδατορέματα της χώρας. Το έργο αναπτύσσεται σε τέσσερα σκέλη.
Συλλογή και ψηφιοποίηση της πληροφορίας
Καταγραφή και ψηφιοποίηση των υφιστάμενων οριοθετήσεων σε όλη τη χώρα.
1. Αποτύπωση των έργων διευθέτησης ρεμάτων και δημιουργία ψηφιακού μοντέλου εδάφους.
1. Συλλογή στοιχείων για περισσότερα από 8.200 χιλιόμετρα μη οριοθετημένων ρεμάτων που βρίσκονται σε Ζώνες Δυνητικά Υψηλού Κινδύνου Πλημμύρας (Οδηγία 2007/60/ΕΚ).
1. Ιεράρχηση των μελλοντικών παρεμβάσεων.
Δίκτυο έγκαιρης προειδοποίησης πλημμυρών 
1. 150 σταθμοί μέτρησης στάθμης σε υδατορέματα και 250 μετεωρολογικοί σταθμοί με βροχογράφους.
1. Υδρομετεωρολογικά δεδομένα σε πραγματικό χρόνο για τα κρίσιμα σημεία του υδρογραφικού δικτύου.
1. Διασύνδεση με τις αρμόδιες αρχές και την Πολιτική Προστασία.
Μηχανισμός τεχνικής υποστήριξης
Ορίζει τις προδιαγραφές των δεδομένων για την ενσωμάτωση τους στον ΕΨΧ, υποστηρίζει τους μελετητές στην εκπόνηση των μελετών οριοθέτησης και τις αρμόδιες υπηρεσίες στην έγκριση των φακέλων.
Υποστήριξη χρηστών
Εκπαίδευση, γραφείο υποστήριξης (Help Desk), τεχνική και επιτόπια υποστήριξη, καθώς και συντήρηση του λογισμικού.

Οι άξονες του έργου
Ψηφιακός μετασχηματισμός. Η πληροφορία περνά από το χαρτί και τα διάσπαρτα αρχεία σε έναν ενιαίο ψηφιακό χάρτη, διαθέσιμο στην Πολιτεία και στην κοινωνία.
Πολιτική Προστασία. Τα δεδομένα πραγματικού χρόνου από τους σταθμούς επιτρέπουν έγκαιρη προειδοποίηση πριν από ένα πλημμυρικό φαινόμενο.
Περιβάλλον και κλιματική ανθεκτικότητα. Η οριοθέτηση προστατεύει τα ρέματα ως φυσικά οικοσυστήματα και ενισχύει την προσαρμογή της χώρας στην κλιματική κρίση.
Διαφάνεια. Τα όρια των ρεμάτων γίνονται δημόσια και ελέγξιμα, με τους ίδιους κανόνες για όλους.
Εθνικό έργο με τοπικό αποτύπωμα
Το έργο καλύπτει ολόκληρη τη χώρα και οργανώνεται ανά Υδατικό Διαμέρισμα, δηλαδή με βάση τις Λεκάνες Απορροής Ποταμών και όχι τα διοικητικά όρια. Ένα Υδατικό Διαμέρισμα μπορεί να εκτείνεται σε περισσότερες από μία Περιφέρειες, και μία Περιφέρεια να περιλαμβάνει τμήματα πολλών Διαμερισμάτων.

Επικοινωνία
Γραφείο Τύπου TEE
Ιστοσελίδα και χάρτης του έργου: 
https://web.tee.gr/ydatoremata_ps/
Οπτικοακουστικό υλικό – ζωντανή μετάδοση της εκδήλωσης:
https://www.youtube.com/watch?v=tigRet7ZCWU

